钦定古今图书集成/方舆汇编/职方典/第1489卷 > 《白云瀑布》前人
## 钦定古今图书集成/方舆汇编/职方典/第1489卷 > 《白云瀑布》前人

山高云锁寺连峰。片片银光挂玉龙。直上疏藤猿路古。红尘隔断几多重。

《通志》：“江川县土主庙前有泥马二，塑制工巧，形状神
异。”明成化间，其马中夜蹂践田禾，追之不见。于是屡
夜，乡人伏弩中之。明晨觅迹至庙中，获矢于马足，遂
不复出。

明嘉靖丙戌，蟠龙冈上有草，开蓝花，肖武士戴兜鍪
持戈戟之状，遍生于山谷间。占者以为兵象。明年冬，
果有寻甸之变。

江川县双龙乡，其寺山无石，皆螺壳积成。昔有彝妇澣
衣于河，忽螺精出见，妇惊，急以澣衣盆覆之，其精遂
止。后人因以“覆盆”名山。

《河阳县志》：明万历壬寅间，有商民姓郭名仲明，客邸
中，遇一人方巾皂服，有儒者风，相见甚欢。商叩其姓，
曰：“姓尹。”问：“何往？”曰：“往澂江。”郭曰：“余亦往澂江，一路同
行，途中得借庇矣。”阅数日，尹语郭曰：“今晚有小盗，宜
预防之。”又阅数日，曰：“此舟潜伏水贼，可速易他舟。”次
日未易舟者果被劫，而郭无恐，语言历历响应，郭益
加敬礼。抵滇省，尹曰：“予往上任，不克久聚矣。君货售
毕，倘不忘萍水之交，一为顾我何如？”郭曰：“蒙公指示，
不落迷途。殊恨别离甚速，容当耑叩。”二人话别，郭货
获利数倍，阅四月后到澂访问，无尹姓之官，心甚疑
异，郁郁不释。夜梦尹告曰：“我乃本境城隍，候公久矣，
何不过我一晤”，并嘱庙祝：“明日有故人至，汝当具茶
以待。”次晨，郭备香烛往谒，神貌犹依稀涂次。司香者
又告以所嘱。郭再拜瞻仰，诚心信服，愿将所获之利，
建竖石坊，以彰灵异，题曰“威灵显赫。”今其坊现存庙
前。

明天启五年，东街居民李发阳，素畜一虎皮牛，每放
漱玉泉旁，日落后，发阳寻觅，必骑而归。一日往寻，时
已昏黑，茂林阴翳中，见一物卧地，即骑上。其物大惊，
踊起丈馀，飞腾而去。李方知其为虎也。两手紧拿其
耳，两足紧抱其胁，越山踊涧，顷刻至宜良。一夜往复
数次，其牛自回。家人疑虑，查访无迹。至次日，发阳骑
虎在陆赫岭畔。其虎奔驰一夜，已觉势衰力竭。家人
集众，惟四足是斫，又恐误伤虎上人也，随虎毙，发阳
已粘帖在身，两手如拳，不能开。两腿肚皮，虎后足抓
去，将尽见骨。调治半载始愈，后阅九年而卒。

府治原在东街，后迁于舞凤山麓，则旧治土垣渐倾，
半鞠为园。崇祯二年三月，内有张姓者，锄地金莲山
下，获一铁匣，长四寸，阔二寸，封锁坚固。张甚惊异，凿
启视之，内一物状若守宫，虽觉日久，犹绵软未腐。以
寸草翻挑，即瞥然腾空而去。至东谷溪，与龙争斗，山
崩水沸，雷雨异常，将山半壁抓倒，涌注溪口，遂成大
溪。阅二年，突于六月内夜，风号雨怒，雷电大作，苐闻
澎湃声，推墙倒屋，冲没人民，所积什物，漂流殆尽，一
方受其伤损，实此孽物为祟。往视倒注溪口之山，则
已分裂无存。故积水暴泻，兼成大害也。

西街玉皇阁，建自明正德年间，高“耸壮丽。有猫精匿
穴其上，为附近村民之害，人莫能除，闭阁而不敢登。
崇祯间，雷神掀瓦三椽入阁，而霹精潜至尊座下，雷
移其座而诛之，圣像毫无所损。僧人复妥其位。阅二
日，雷雨复作，则所掀之瓦完补如故，片片带有苔色，
其祟乃绝。